**Татар телендә гомуми белем бирү оешмаларында укучылар өчен туган (татар) әдәбияттан олимпиада сораулары**

**(мәктәп туры, 2025-2026 уку елы) 11 нче сыйныф**

**Үткәрү вакыты – 150 минут**

**Максималь балл – 39 балл**

1. **Теоретик биремгә җавап языгыз (14 балл).**

1. Узган сыйныф материалларын искә төшерегез һәм эпик төргә хас үзенчәлекләрне языгыз. Үзегез теләгән бер-ике әсәр мисалында эпик төргә хас үзенчәлекләрне аңлатыгыз (7 балл).

2. Бөек Ватан сугышына бәйле нинди әсәрләрне яки шигырьләрне беләсез? Узган сыйныфлар материалын искә төшереп, үзегез теләгән бер әсәрдә яки шагыйрь иҗатында сугыш темасының чагылышын аңлатыгыз (7 балл).

1. **Әдәби текст белән эш (25 балл).**

Өскә үсмәсен әле дип,

Баш ботагымны киссәң –

Мин бит як-якка үсәм.

Киңлеккә китмәсен диеп,

Ян-якларымны киссәң –

Мин куелыкка үсәм.

Куелыкка үсмәсен дип,

Ябалдашымны киссәң –

Мин тамыр якка үсәм.

Бәгыренә чабыймчы диеп,

Казып тамырыма төшсәң –

Каберең өстендә үсәм! (*Р.Харис «Өянке»*)

1. Шигырьнең лирик героена нинди сыйфатлар хас? (3 балл).

2. Ничек уйлыйсыз: шигырьдә нинди фикер җиткерелгән? (4 балл).

3. Әлеге шигырьдә кулланылган төп символик образны табыгыз. Аңа нинди мәгънәләр салынган дип уйлыйсыз? (5 балл).

4. Шигырьдә нинди алым(нар) кулланылган, ул (алар) нинди функция башкара? (5 балл).

5. Әлеге шигырьнең жанрын билгеләгез. Ни өчен шулай дип уйлыйсыз? (5 балл).

6. Шигырьне укыганнан соң сездә нинди фикерләр туды? Үз фикерләрегезне язып куегыз (3 балл).